CELEX: 32016D1877
Language: el
Date: 2016-10-17 00:00:00
Title: Απόφαση (ΕΕ) 2016/1877 του Συμβουλίου, της 17ης Οκτωβρίου 2016, σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR), και στην ομάδα εργασίας για τις οδικές μεταφορές της Οικονομικής Επιτροπής των Ηνωμένων Εθνών για την Ευρώπη (Κείμενο που παρουσιάζει ενδιαφέρον για τον ΕΟΧ)

22.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 288/49
            
         ΑΠΌΦΑΣΗ (ΕΕ) 2016/1877 ΤΟΥ ΣΥΜΒΟΥΛΊΟΥ
   της 17ης Οκτωβρίου 2016
   σχετικά με τη θέση που θα ληφθεί, εξ ονόματος της Ευρωπαϊκής Ένωσης, στην ομάδα εμπειρογνωμόνων για την ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR), και στην ομάδα εργασίας για τις οδικές μεταφορές της Οικονομικής Επιτροπής των Ηνωμένων Εθνών για την Ευρώπη
   (Κείμενο που παρουσιάζει ενδιαφέρον για τον ΕΟΧ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στην απόφαση της 31ης Μαρτίου 1971 στην υπόθεση 22/70 (1), AETR, το Δικαστήριο αναγνώρισε ότι το πεδίο εργασίας των πληρωμάτων οχημάτων των διεθνών οδικών μεταφορών αποτελεί αποκλειστική εξωτερική αρμοδιότητα της Ένωσης. Η αρμοδιότητα αυτή έχει ασκηθεί έκτοτε σε πολυάριθμες ενωσιακές νομικές πράξεις, και συγκεκριμένα στον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου (2) και στον κανονισμό (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου (3). Δεδομένου ότι το αντικείμενο της Ευρωπαϊκής συμφωνίας περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) (4) εμπίπτει στο πεδίο εφαρμογής του κανονισμού (ΕΚ) αριθ. 561/2006, την αρμοδιότητα διαπραγμάτευσης και σύναψης της AETR έχει η Ένωση.
            
         
               (2)
            
            
               Στο πλαίσιο της AETR, η Οικονομική Επιτροπή των Ηνωμένων Εθνών για την Ευρώπη (ΟΕΗΕ) έχει συστήσει ομάδα εμπειρογνωμόνων («ομάδα εμπειρογνωμώνων»), η οποία έχει αναλάβει να καταρτίζει και να υποβάλλει προτάσεις για την τροποποίηση της AETR, συμπεριλαμβανομένου του άρθρου 22α αυτής.
            
         
               (3)
            
            
               Η προσεχής συνεδρίαση της ομάδας εμπειρογνωμόνων θα διεξαχθεί στις 24 Οκτωβρίου 2016 και η συνεδρίαση της ομάδας εργασίας ΟΕΗΕ για τις οδικές μεταφορές («ομάδα εργασίας») θα διεξαχθεί στις 25 Οκτωβρίου 2016. Με την ευκαιρία αυτή, η ομάδα εμπειρογνωμόνων και η ομάδα εργασίας σχεδιάζουν να εξετάσουν προτάσεις που υποβλήθηκαν από τα συμβαλλόμενα μέρη της AETR («συμβαλλόμενα μέρη»), οι οποίες, αν γίνουν δεκτές από την ομάδα εμπειρογνωμόνων, μπορεί να οδηγήσουν σε τροποποίηση της AETR, αφού ξεκινήσει και ολοκληρωθεί διαδικασία για την εν λόγω τροποποίηση. Αυτό θα παράγει έννομα αποτελέσματα, όπως αναφέρεται στο άρθρο 218 παράγραφος 9 της ΣΛΕΕ.
            
         
               (4)
            
            
               Για να επιτευχθεί πανευρωπαϊκή εναρμόνιση σε ό,τι αφορά τη συσκευή ελέγχου (καταγραφής δεδομένων) στον τομέα των οδικών μεταφορών (ταχογράφοι), είναι αναγκαίο να τεθεί σε εφαρμογή μία ενιαία διαδικασία λήψης αποφάσεων. Η εν λόγω διαδικασία θα πρέπει να λαμβάνει υπόψη τα συμφέροντα της Ευρωπαϊκής Ένωσης και τα συμφέροντα των τρίτων χωρών που είναι συμβαλλόμενα μέρη της συμφωνίας.
            
         
               (5)
            
            
               Το άρθρο 22α της συμφωνίας AETR προβλέπει ότι τυχόν αλλαγές που επέρχονται στον κανονισμό (ΕΟΚ) αριθ. 3821/85 του Συμβουλίου (5) όσον αφορά τον ψηφιακό ταχογράφο εφαρμόζονται αυτόματα από όλα τα συμβαλλόμενα μέρη, χωρίς επίσημη διαβούλευση ή ψηφοφορία. Η μη συμμετοχή των συμβαλλόμενων μερών εκτός ΕΕ στη διαδικασία κατάρτισης και υιοθέτησης τεχνικών προδιαγραφών για τον ψηφιακό ταχογράφο έχει αποτελέσει μείζονα αιτία δυσαρέσκειας μεταξύ ορισμένων εκ των εν λόγω συμβαλλόμενων μερών. Στην ανακοίνωση της Επιτροπής με τίτλο «Ψηφιακός ταχογράφος: Οδικός χάρτης για μελλοντικές δραστηριότητες», αναγνωρίζεται ότι με τον εν λόγω μηχανισμό διακυβεύεται η ορθή και εναρμονισμένη εφαρμογή του ψηφιακού ταχογράφου από χώρες μη μέλη της ΕΕ που είναι συμβαλλόμενα μέρη. Είναι, επομένως, προς το συμφέρον την Ένωσης να τροποποιήσει τη διαδικασία λήψης αποφάσεων όσον αφορά τους ψηφιακούς ταχογράφους και να προτείνει στην ομάδα εμπειρογνωμόνων τη διαγραφή του άρθρου 22α της AETR και την εφαρμογή της διαδικασίας που προβλέπεται στις παραγράφους 1 έως 3 του άρθρου 22 της AETR για την τροποποίηση των τεχνικών προδιαγραφών του ψηφιακού ταχογράφου.
            
         
               (6)
            
            
               Δεδομένου ότι τυχόν τροποποιήσεις στις προδιαγραφές του ψηφιακού ταχογράφου δεν θα πρέπει να επηρεάζουν τις αρχές και τη λειτουργία της AETR, επειδή οι προδιαγραφές αυτές θα πρέπει να υπόκεινται μόνο σε τακτικές επικαιροποιήσεις με βάση τις τεχνολογικές εξελίξεις, ο αριθμός των συμβαλλόμενων μερών που είναι απαραίτητος στην εναντίωσή στις εν λόγω τροποποιήσεις θα πρέπει να αυξηθεί από το ένα τρίτο σε τουλάχιστον το ήμισυ του συνόλου.
            
         
               (7)
            
            
               Τα επιχειρήματα υπέρ της προσχώρησης της Ένωσης στην AETR είναι ποικίλα. Πρώτον, η Ένωση έχει αποκλειστική αρμοδιότητα στον τομέα της εργασίας των πληρωμάτων οχημάτων που εκτελούν διεθνείς οδικές μεταφορές, όπως επιβεβαιώθηκε από την απόφαση του Δικαστηρίου στην υπόθεση 22/70. Δεύτερον, η εν λόγω προσχώρηση θα εξασφάλιζε την αποτελεσματική εκπροσώπηση των συμφερόντων της Ένωσης στο πλαίσιο της AETR. Τέλος, οι ιδιαιτερότητες της AETR και της προτεινόμενης διαδικασίας λήψης αποφάσεων αιτιολογούν για ποιον λόγο συμβαλλόμενο μέρος θα πρέπει να είναι η Ένωση.
            
         
               (8)
            
            
               Το άρθρο 14 της AETR επιτρέπει την προσχώρηση μόνο οργανισμών οι οποίοι είναι κράτη μέλη της UNECE ή κράτη που έχουν γίνει δεκτά στην UNECE με συμβουλευτικό ρόλο. Για αυτόν τον λόγο, με σκοπό να επιτραπεί η προσχώρηση της Ένωσης στην AETR, θα πρέπει να προταθεί τροποποίηση του άρθρου 14, ώστε να προβλέπεται η προσχώρηση οργανισμών περιφερειακής ολοκλήρωσης στην AETR. Η προσχώρηση της Ένωσης στην AETR δεν θα πρέπει να αποτελεί προηγούμενο για οιαδήποτε μελλοντική προσχώρηση της Ένωσης σε άλλους διεθνείς οργανισμούς.
            
         
               (9)
            
            
               Μόλις επιτραπεί η προσχώρηση περιφερειακών οργανισμών ολοκλήρωσης στην AETR, το Συμβούλιο, με βάση πρόταση της Επιτροπής, θα μπορούσε να εκδώσει απόφαση για την προσχώρηση της Ένωσης στην AETR. Εάν η Ένωση καταστεί συμβαλλόμενο μέρος της AETR, οι θέσεις που θα λαμβάνονται εξ ονόματος της Ένωσης στα διάφορα όργανα της AETR δύνανται να καθορίζονται από το Συμβούλιο σύμφωνα με το άρθρο 218 παράγραφος 9 της ΣΛΕΕ. Ως εκ τούτου, η Επιτροπή δύναται να υποβάλει πρόταση στο Συμβούλιο για τον καθορισμό της θέσης της Ένωσης που θα διατυπωθεί και θα υποστηριχθεί και, ενδεχομένως, το σχέδιο κειμένου που θα τεθεί σε ψηφοφορία στο πλαίσιο της AETR.
            
         
               (10)
            
            
               Στο άρθρο 10 της AETR ορίζεται ότι ταχογράφος του οποίου η κατασκευή, εγκατάσταση, χρήση και δοκιμή διεξάγονται σύμφωνα με τον κανονισμό (ΕΟΚ) αριθ. 3821/85 θεωρείται ότι συμμορφώνεται με τις απαιτήσεις της AETR. Η εν λόγω αρχή ισχύει για κάθε τροποποίηση των προδιαγραφών του ταχογράφου, ανεξάρτητα από το εάν αυτή θεσπίζεται με βάση τον κανονισμό (ΕΟΚ) αριθ. 3821/85 ή άλλη νομική πράξη. Ως εκ τούτου, η αρχή αυτή ισχύει για τον κανονισμό (ΕΕ) αριθ. 165/2014, ο οποίος κατήργησε και αντικατέστησε τον κανονισμό (ΕΟΚ) αριθ. 3821/85, καθώς και για τον εκτελεστικό κανονισμό (ΕΕ) 2016/799 της Επιτροπής (6), που ορίζει τις τεχνικές προδιαγραφές για τον νέο, ευφυή ταχογράφο. Για αυτούς τους λόγους, το άρθρο 10 της AETR θα πρέπει να τροποποιηθεί, ώστε να περιλαμβάνει τις αναφορές στον κανονισμό (ΕΕ) αριθ. 165/2014 και στον εκτελεστικό κανονισμό (ΕΕ) 2016/799, που και οι δύο θα τεθούν σε εφαρμογή από τις 15 Ιουνίου 2019.
            
         
               (11)
            
            
               Επιπλέον, θα πρέπει να εισαχθεί νέο προσάρτημα στο παράρτημα στην AETR, στο οποίο θα περιλαμβάνονται οι διατάξεις του εκτελεστικού κανονισμού (ΕΕ) 2016/799 και κάθε άλλη επακόλουθη προσαρμογή στην τεχνική πρόοδο.
            
         
               (12)
            
            
               Το πιστοποιητικό έγκρισης για ψηφιακούς ταχογράφους όπως ορίζεται στο προσάρτημα 2 του παραρτήματος στην AETR θα πρέπει να τροποποιηθεί έτσι ώστε να μπορεί να χρησιμοποιείται για την έγκριση των ευφυών ταχογράφων και των εξαρτημάτων τους.
            
         
               (13)
            
            
               Είναι επομένως απαραίτητο να καθοριστεί η θέση που θα εγκριθεί εξ ονόματος της Ένωσης στην ομάδα εμπειρογνωμόνων και στην ομάδα εργασίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση της Ένωσης που θα εγκριθεί εξ ονόματος της Ένωσης στην ομάδα εμπειρογνωμόνων για την Ευρωπαϊκή συμφωνία περί της εργασίας των πληρωμάτων οχημάτων που εκτελούν διεθνείς οδικές μεταφορές (AETR) και στην ομάδα εργασίας για τις οδικές μεταφορές ευθυγραμμίζεται με τη θέση που ορίζεται στην προσθήκη (addendum) της παρούσας απόφασης και εκφράζεται από τα κράτη μέλη, που είναι συμβαλλόμενα μέρη της AETR, τα οποία ενεργούν από κοινού προς το συμφέρον της Ένωσης.
   2.   Τα κράτη μέλη κοινοποιούν τις προτεινόμενες τροποποιήσεις στην ομάδα εμπειρογνωμόνων.
   3.   Τυπικές και ελάσσονος σημασίας αλλαγές της θέσης που αναφέρεται στην παράγραφο 1 επιτρέπεται να συμφωνούνται χωρίς να απαιτείται τροποποίηση της θέσης αυτής.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 17 Οκτωβρίου 2016.
      
         
            Για το Συμβούλιο
         
         
            Ο Πρόεδρος
         
         L. SÓLYMOS
      
   
   
      (1)  Απόφαση του Δικαστηρίου της 31ης Μαρτίου 1971, Επιτροπή των Ευρωπαϊκών Κοινοτήτων κατά Συμβουλίου των Ευρωπαϊκών Κοινοτήτων, υπόθεση 22/70, ECLI:EU:C:1971:32, Συλλογή 1969-1971, σ. 729.
   
      (2)  Κανονισμός (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για την εναρμόνιση ορισμένων κοινωνικών διατάξεων στον τομέα των οδικών μεταφορών και για την τροποποίηση των κανονισμών (ΕΟΚ) αριθ. 3821/85 και (ΕΚ) αριθ. 2135/98 του Συμβουλίου καθώς και για την κατάργηση του κανονισμού (ΕΟΚ) αριθ. 3820/85 του Συμβουλίου (ΕΕ L 102 της 11.4.2006, σ. 1).
   
      (3)  Κανονισμός (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, της 4ης Φεβρουαρίου 2014, για τους ταχογράφους στον τομέα των οδικών μεταφορών, ο οποίος καταργεί τον κανονισμό (ΕΟΚ) αριθ. 3821/85 του Συμβουλίου σχετικά με τη συσκευή ελέγχου των οδικών μεταφορών και τροποποιεί τον κανονισμό (ΕΚ) αριθ. 561/2006 του Ευρωπαϊκού Κοινοβουλίου και του Συμβουλίου για την εναρμόνιση ορισμένων κοινωνικών διατάξεων στον τομέα των οδικών μεταφορών (ΕΕ L 60 της 28.2.2014, σ. 1.)
   
      (4)  ΕΕ L 95 της 8.4.1978, σ. 1.
   
      (5)  Κανονισμός (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, σχετικά με τη συσκευή ελέγχου στον τομέα των οδικών μεταφορών (ΕΕ L 370 της 31.12.1985, σ. 8).
   
      (6)  Εκτελεστικός κανονισμός (ΕΕ) 2016/799 της Επιτροπής, της 18ης Μαρτίου 2016, σχετικά με την εφαρμογή του κανονισμού (ΕΕ) αριθ. 165/2014 του Ευρωπαϊκού Κοινοβουλίου και του Συμβουλίου, ο οποίος καθορίζει τις απαιτήσεις κατασκευής, δοκιμής, εγκατάστασης, λειτουργίας και επισκευής ταχογράφων και των δομικών στοιχείων τους (ΕΕ L 139 της 26.5.2016, σ. 1).
   
      ΠΑΡΑΡΤΗΜΑ I
      
         Τροποποίηση του άρθρου 22 και διαγραφή του άρθρου 22α
      
      
               
                  1)
               
               
                  Το άρθρο 22 τροποποιείται ως εξής:
                  
                              α)
                           
                           
                              Στο άρθρο 22, οι παράγραφοι 1 και 2 αντικαθίστανται από το ακόλουθο κείμενο:
                              «1.   Τα προσαρτήματα 1, 1Β, 1Γ και 2 του παραρτήματος της παρούσας συμφωνίας μπορούν να τροποποιούνται με τη διαδικασία που προβλέπεται στο παρόν άρθρο.
                              2.   Κατόπιν αιτήματος συμβαλλόμενου μέρους, κάθε προτεινόμενη τροποποίηση των προσαρτημάτων 1, 1Β, 1Γ ή 2 του παραρτήματος της παρούσας συμφωνίας εξετάζεται από τη βασική ομάδα οδικών μεταφορών της οικονομικής επιτροπής για την Ευρώπη.».
                           
                        
                              β)
                           
                           
                              Η παράγραφος 4 αντικαθίσταται από το ακόλουθο κείμενο:
                              «4.   Η τροποποίηση γίνεται αποδεκτή εάν, εντός περιόδου έξι μηνών από την ημερομηνία κοινοποίησης, ο αριθμός των αρμόδιων υπηρεσιών των συμβαλλόμενων μερών που δηλώνουν στον γενικό γραμματέα την αντίθεσή τους στην τροποποίηση δεν υπερβαίνει το ήμισυ του συνόλου αυτών.».
                           
                        
                              γ)
                           
                           
                              Προστίθεται νέα παράγραφος 6:
                              «6.   Αν πρόταση για την τροποποίηση του προσαρτήματος 1Β ή 1Γ της παρούσας συμφωνίας απαιτεί τροποποίηση άλλων διατάξεων της συμφωνίας, οι τροποποιήσεις των προσαρτημάτων 1Β ή 1Γ δεν μπορούν να τεθούν σε ισχύ πριν από την ημερομηνία έναρξης ισχύος των τροποποιήσεων των άλλων αυτών διατάξεων σύμφωνα με το άρθρο 21. Αν, σε μια τέτοια περίπτωση, οι τροποποιήσεις των προσαρτημάτων 1Β ή 1Γ υποβάλλονται συγχρόνως με τις τροποποιήσεις που αφορούν άλλες διατάξεις της συμφωνίας, η ημερομηνία έναρξης ισχύος τους θα είναι η ημερομηνία που προκύπτει από την εφαρμογή της διαδικασίας που προβλέπεται στο άρθρο 21.».
                           
                        
            
               
                  2)
               
               
                  Το άρθρο 22α διαγράφεται.
               
            
   
      ΠΑΡΑΡΤΗΜΑ II
      
         Τροποποίηση του άρθρου 14
      
      Το άρθρο 14 τροποποιείται ως εξής:
      
                  α)
               
               
                  Μετά την παράγραφο 1, προστίθεται η ακόλουθη παράγραφος 1α:
                  «1α.   Η παρούσα συμφωνία είναι επίσης ανοιχτή προς υπογραφή από οργανισμούς περιφερειακής ολοκλήρωσης. Για τους σκοπούς της παρούσας συμφωνίας, ως “οργανισμός περιφερειακής ολοκλήρωσης” νοείται κάθε οργανισμός ο οποίος απαρτίζεται από κυρίαρχα κράτη μιας συγκεκριμένης περιφέρειας και ο οποίος έχει αρμοδιότητα σε ορισμένα θέματα που διέπονται από την παρούσα συμφωνία και έχει δεόντως εξουσιοδοτηθεί να υπογράφει και να επικυρώνει, να αποδέχεται και να εγκρίνει την παρούσα συμφωνία ή να προσχωρεί σε αυτήν.
                  Για την τροποποίηση των προσαρτημάτων 1, 1Β,1Γ, 2 και 3, ο αντιπρόσωπος οργανισμού περιφερειακής ολοκλήρωσης συμβαλλομένου μέρους της συμφωνίας διαθέτει τις ψήφους των κρατών μελών που απαρτίζουν τον οργανισμό, χωρίς να χρειάζεται η παρουσία τους κατά την ψηφοφορία.».
               
            
                  β)
               
               
                  Η παράγραφος 5 αντικαθίσταται από το ακόλουθο κείμενο:
                  «5.   Σε σχέση με κάθε κράτος ή οργανισμό περιφερειακής ολοκλήρωσης που επικυρώνει την παρούσα συμφωνία ή προσχωρεί σε αυτήν μετά την κατάθεση του ογδόου εγγράφου επικύρωσης ή προσχώρησης κατά την παράγραφο 4 του παρόντος άρθρου, η συμφωνία αρχίζει να ισχύει εκατόν ογδόντα ημέρες μετά την κατάθεση από το συγκεκριμένο κράτος ή οργανισμό περιφερειακής ολοκλήρωσης του οικείου εγγράφου επικύρωσης ή προσχώρησης.».
               
            
   
      ΠΑΡΑΡΤΗΜΑ III
      
         Τροποποίηση του άρθρου 10
      
      Στο άρθρο 10, η παράγραφος 3 αντικαθίσταται από το ακόλουθο κείμενο:
      
         «3.   Για τα οχήματα για τα οποία εκδίδεται άδεια κυκλοφορίας για πρώτη φορά μέχρι τις 14 Ιουνίου 2019, συσκευή ελέγχου που συμμορφώνεται με τον κανονισμό (ΕΟΚ) αριθ. 3821/85 του Συμβουλίου, της 20ής Δεκεμβρίου 1985, και με το προσάρτημα 1B της παρούσας συμφωνίας όσον αφορά την κατασκευή, την εγκατάσταση, τη χρήση και τη δοκιμή, θεωρείται ότι συμμορφώνεται με τις απαιτήσεις της παρούσας συμφωνίας.
         Για τα οχήματα για τα οποία εκδίδεται άδεια κυκλοφορίας για πρώτη φορά από τις 15 Ιουνίου 2019, συσκευή ελέγχου που συμμορφώνεται με τον κανονισμό (ΕΕ) αριθ. 165/2014, της 4ης Φεβρουαρίου 2014, και με το προσάρτημα 1Γ της παρούσας συμφωνίας όσον αφορά την κατασκευή, την εγκατάσταση, τη χρήση και τη δοκιμή, θεωρείται ότι συμμορφώνεται με τις απαιτήσεις της παρούσας συμφωνίας.».
      
   
   
      ΠΑΡΑΡΤΗΜΑ IV
      
         Προσάρτημα 1Γ
         Το παράρτημα IΓ του εκτελεστικού κανονισμού (ΕΕ) 2016/799 της Επιτροπής προστίθεται ως προσάρτημα 1Γ στο παράρτημα της AETR.
      
   
   
      ΠΑΡΑΡΤΗΜΑ V
      
         Πιστοποιητικό έγκρισης για προϊόντα σύμφωνα με το προσάρτημα 1Β/1Γ
      
      Το κεφάλαιο III του προσαρτήματος 2 «III. Πιστοποιητικό έγκρισης για προϊόντα σύμφωνα με το προσάρτημα IΒ» αντικαθίσταται από το ακόλουθο κείμενο:
      
         «III.   Πιστοποιητικό έγκρισης για προϊόντα σύμφωνα με το προσάρτημα 1Β/1Γ
             (1)
         
         Μόλις προβεί σε έγκριση, το συμβαλλόμενο μέρος χορηγεί στον αιτούντα πιστοποιητικό έγκρισης, το οποίο συντάσσεται σύμφωνα με το παρακάτω υπόδειγμα. Τα συμβαλλόμενα μέρη χρησιμοποιούν αντίγραφα του παρόντος εγγράφου για να κοινοποιήσουν στα υπόλοιπα συμβαλλόμενα μέρη τις εγκρίσεις που χορήγησαν ή τις τυχόν ανακλήσεις.
         
            Πιστοποιητικό έγκρισης για προϊόντα σύμφωνα με το προσάρτημα 1Β/1Γ
             (1)
         
         Όνομα της αρμόδιας υπηρεσίας
         Κοινοποίηση σχετικά με (2):
         Έγκριση
         Ανάκληση έγκρισης
         Μοντέλου συσκευής ελέγχου
         Δομικού στοιχείου συσκευής ελέγχου (3)
         
         Κάρτας οδηγού
         Κάρτας συνεργείου
         Κάρτας επιχείρησης
         Κάρτας επιθεωρητή
         Αριθ. έγκρισης …
         
                  
                     (1)
                  
                  
                     Σήμα κατασκευής ή εμπορικό σήμα
                  
               
                  
                     (2)
                  
                  
                     Ονομασία του μοντέλου
                  
               
                  
                     (3)
                  
                  
                     Όνομα του κατασκευαστή
                  
               
                  
                     (4)
                  
                  
                     Διεύθυνση του κατασκευαστή
                  
               
                  
                     (5)
                  
                  
                     Υποβλήθηκε για έγκριση στις
                  
               
                  
                     (6)
                  
                  
                     Εργαστήριο ή εργαστήρια δοκιμών
                  
               
                  
                     (7)
                  
                  
                     Ημερομηνία και αριθ. εκθέσεων
                  
               
                  
                     (8)
                  
                  
                     Ημερομηνία έγκρισης
                  
               
                  
                     (9)
                  
                  
                     Ημερομηνία ανάκλησης της έγκρισης
                  
               
                  
                     (10)
                  
                  
                     Μοντέλο/-α του δομικού στοιχείου/-ων της συσκευής ελέγχου με το/τα οποίο/-α το δομικό στοιχείο πρόκειται να χρησιμοποιηθεί
                  
               
                  
                     (11)
                  
                  
                     Τόπος
                  
               
                  
                     (12)
                  
                  
                     Ημερομηνία
                  
               
                  
                     (13)
                  
                  
                     Προσαρτημένα περιγραφικά έγγραφα
                  
               
                  
                     (14)
                  
                  
                     Παρατηρήσεις (και επίθεση σφραγίδων, εάν απαιτείται)
                  
               …
         (Υπογραφή)